text: অনলাইন ডেস্ক | ১ অক্টোবর ২০২০, বৃহস্পতিবার, ২:৫৮
  দুর্বৃত্তের হামলায় গুরুতর জখম হওয়া দিনাজপুরের ঘোড়াঘাট উপজেলার সাবেক ওইউএনও ওয়াহিদা খানম এখন অনেকটাই সুস্থ্। প্রায় একমাস ধরে জাতীয় নিউরোসায়েন্স ইনস্টিটিউট ও হাসপাতালে চিকিৎসার পর আজ বেলা সাড়ে ১২টার দিকে তিনি ছাড়া পেয়েছেন। এ হাসপাতাল থেকে তাকে পাঠানো হয়েছে মিরপুর সিআরপিতে।
  তার চিকিৎসায় গঠিত মেডিকেল বোর্ডের প্রধান জাতীয় নিউরোসায়েন্স ইনস্টিটিউট ও হাসপাতালের অধ্যাপক ডা. জাহেদ হোসেন সাংবাদিকদের বলেন, ওয়াহিদা খানমের শারীরিক অবস্থা এখন ভালো। এক মাস পর তাকে আবার হাসপাতালে দেখিয়ে যেতে বলা হয়েছে।
  তিনি বলেন, ওয়াহিদা খানম যখন প্রথম এখানে আসেন, তখন অপারেশন করার মত অবস্থায় ছিলেন না। আমরা তাকে অপারেশেন করার মতো অবস্থায় আনি। এরপর তার অস্ত্রোপচার হয়। অপারশেনের পর ডান দিক নাড়াতে পারছিলেন না। তবে এখন তিনি হাঁটতে পারছেন। তবে তার শারীরিক অবস্থা এখন ভালো হলেও শতভাগ সেরে ওঠেননি।
  তাই তাকে সিআরপিতে ফিজিওথেরাপির জন্য পাঠানো হয়েছে। দুয়েক সপ্তাহের মধ্যে সম্পূর্ণ সুস্থ্য হয়ে ওঠবেন বলে আশাবাদ ব্যক্ত করেন ডা. জাহেদ হোসেন।
  উল্লেখ্য, গত ২রা সেপ্টেম্বর রাতে ঘোড়াঘাট উপজেলা পরিষদ চত্বরের ইউএনওর সরকারি বাসভবনে ঢুকে ওয়াহিদা খানম ও তার বাবা ওমর আলীর ওপর হামলা হয়। হাতুড়ি আঘাতে আহত বাবা-মেয়েকে প্রথমে রংপুর মেডিকেল কলেজ হাসপাতালে নেয়া হয়। পরে ইউএনও ওয়াহিদাকে ঢাকায় ন্যাশনাল ইনস্টিটিউট অব নিউরোসায়েন্স ও হাসপাতালে আনা হয়।